CELEX: 62012CN0581
Language: el
Date: 2012-12-11 00:00:00
Title: Υπόθεση C-581/12 P: Αναίρεση που άσκησαν στις 11 Δεκεμβρίου 2012 οι Kuwait Petroleum Corp., Kuwait Petroleum International Ltd, Kuwait Petroleum (Nederland) BV κατά της αποφάσεως που εξέδωσε το Γενικό Δικαστήριο (έκτο τμήμα) στις 27 Σεπτεμβρίου 2012 στην υπόθεση T-370/06, Kuwait Petroleum Corp., Kuwait Petroleum International Ltd, Kuwait Petroleum (Nederland) BV κατά Ευρωπαϊκής Επιτροπής

23.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/4
            
         Αναίρεση που άσκησαν στις 11 Δεκεμβρίου 2012 οι Kuwait Petroleum Corp., Kuwait Petroleum International Ltd, Kuwait Petroleum (Nederland) BV κατά της αποφάσεως που εξέδωσε το Γενικό Δικαστήριο (έκτο τμήμα) στις 27 Σεπτεμβρίου 2012 στην υπόθεση T-370/06, Kuwait Petroleum Corp., Kuwait Petroleum International Ltd, Kuwait Petroleum (Nederland) BV κατά Ευρωπαϊκής Επιτροπής
   (Υπόθεση C-581/12 P)
   2013/C 55/06
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσες: Kuwait Petroleum Corp., Kuwait Petroleum International Ltd, Kuwait Petroleum (Nederland) BV (εκπρόσωποι: D.W. Hull, Solicitor, G. Berrisch, Rechtsanwalt)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα των αναιρεσειουσών
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση·
            
         
               —
            
            
               είτε (i) να ακυρώσει το άρθρο 2, στοιχείο i, της προσβαλλόμενης αποφάσεως (1) στο μέτρο που επιβάλλει πρόστιμο στις αναιρεσείουσες, (ii) να μειώσει το ποσό του προστίμου που επιβλήθηκε στις αναιρεσείουσες, είτε (iii) να αναπέμψει την υπόθεση το Γενικό Δικαστήριο, και
            
         
               —
            
            
               να καταδικάσει την Επιτροπή στα δικαστικά έξοδα της αναιρετικής διαδικασίας και της διαδικασίας ενώπιον του Γενικού Δικαστηρίου.
            
         
      Λόγοι αναιρέσεως και κύρια επιχειρήματα
   
   Με απόφαση της 27ης Σεπτεμβρίου 2012 (στο εξής: αναιρεσιβαλλόμενη απόφαση) το Γενικό Δικαστήριο επιβεβαίωσε την απόφαση της Επιτροπής της 13ης Σεπτεμβρίου 2006, με την οποία επιβλήθηκε στην Kuwait Petroleum Corporation (στο εξής: KPC), στην Kuwait Petroleum International Limited (στο εξής: KPI) και στην Kuwait Petroleum (Nederland) BV (στο εξής: KPN) (οι KPC, KPI και KPN προσδιορίζονται στο εξής από κοινού ως αναιρεσείουσες), αλληλεγγύως και εις ολóκληρο, πρόστιμο 16,632 εκατομμυρίων ευρώ επειδή παρέβησαν το άρθρο 81 ΕΚ καθότι καθόριζαν τις τιμές στην ολλανδική αγορά πίσσας. Κάθε μία εκ των αναιρεσειουσών ζητεί είτε την αναίρεση της αναιρεσιβαλλόμενης αποφάσεως στο μέτρο που επιβάλλει πρόστιμο, είτε μείωση του προστίμου, είτε αναπομπή της υποθέσεως στο Γενικό Δικαστήριο βάσει των ακόλουθων λόγων:
   
               1)
            
            
               Η αναιρεσιβαλλόμενη απόφαση πρέπει να αναιρεθεί στο μέτρο που επιβάλλει πρόστιμο ή, επικουρικώς, πρέπει να αναπεμφθεί στο Γενικό Δικαστήριο διότι πάσχει νομική πλάνη καθόσον το Γενικό Δικαστήριο ερμήνευσε εσφαλμένως την τελευταία παράγραφο του σημείου 23, στοιχείο β', της ανακοινώσεως περί επιείκειας του 2002, που ορίζει ότι, οσάκις επιχείρηση η οποία έχει ζητήσει την υπαγωγή της σε καθεστώς επιεικείας «παράσχει αποδεικτικά στοιχεία σχετικά με πραγματικά περιστατικά τα οποία αγνοούσε προηγουμένως η Επιτροπή και τα οποία έχουν άμεση σχέση με τη βαρύτητα ή τη διάρκεια της πιθανολογούμενης σύμπραξης (καρτέλ)» η Επιτροπή μπορεί να μην λάβει υπόψη τα στοιχεία αυτά κατά τον καθορισμό του ύψους του προστίμου της επιχειρήσεως που έχει ζητήσει την υπαγωγή της σε καθεστώς επιεικείας. Το Γενικό Δικαστήριο έκρινε ότι η Επιτροπή «αγνοεί» ένα πραγματικό περιστατικό μόνον οσάκις δεν γνωρίζει οτιδήποτε περί αυτού. Επομένως, ακόμα και αν η Επιτροπή γνωρίζει γενικώς μόνον περί της υπάρξεως μίας συμπράξεως και δεν διαθέτει άμεσα αποδεικτικά στοιχεία ώστε να είναι σε θέση να αποδείξει τα σχετικά με τη σύμπραξη αυτή πραγματικά περιστατικά, ο αιτών την υπαγωγή του σε καθεστώς επιεικείας που παρέχει τα αποδεικτικά αυτά στοιχεία δεν θα μπορεί να τύχει της απαλλαγής από την επιβολή προστίμου που προβλέπεται στην τελευταία παράγραφο του σημείου 23, στοιχείο β'. Οι αναιρεσείουσες υποστηρίζουν ότι η ανωτέρω ερμηνεία της παραγράφου είναι υπέρμετρα συσταλτική και νομικώς εσφαλμένη.
            
         
               2)
            
            
               Η αναιρεσιβαλλόμενη απόφαση πάσχει νομική πλάνη καθότι το Γενικό Δικαστήριο δεν εξέτασε ορθώς τα αποδεικτικά στοιχεία που προέβαλαν οι αναιρεσείουσες προτού καταλήξει στο συμπέρασμα ότι η αξία των αποδείξεων, τις οποίες παρέσχε η KPN στην Επιτροπή στο πλαίσιο της ανακοινώσεως περί επιείκειας, αποδυναμωνόταν εξαιτίας των πληροφοριών που διαβίβασαν άλλα μέρη. Το Γενικό Δικαστήριο δεν θα είχε αντλήσει το συμπέρασμα αυτό αν είχε εξετάσει τις αποδείξεις που παρέσχε η KPN και αν τις είχε συγκρίνει με τις αποδείξεις που προσκόμισαν τα λοιπά μέρη, κάτι που ούτε καν επιχείρησε να πράξει.
            
         
      (1)  Απόφαση C(2006) 4090 τελικό, σχετικά με τη διαδικασία εφαρμογής του άρθρου 81 ΕΚ (υπόθεση COMP/F/38.456 – Πίσσα – Κάτω Χώρες), ΕΕ 2007, L 196, σ. 40.